31996D0355
L 137/24
JURNALUL OFÍCIAL AL UNIUNII EUROPENE
DECIZIA COMISIEI
din 30 mai 1996
de stabilire a condițiilor speciale care reglementează importul de produse pescărești și de acvacultură originare din Senegal
(Text cu relevanță pentru SEE)
(96/355/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor sanitare pentru producția și introducerea pe piață a produselor pescărești (1), astfel cum a fost modificată ultima dată prin Directiva 95/71/CE (2), în special articolul 11,
întrucât un grup de experți ai Comisiei a efectuat o inspecție în Senegal pentru verificarea condițiilor în care sunt produse, depozitate și expediate către Comunitate produsele pescărești;
întrucât dispozițiile legislației din Senegal privind inspecția sanitară și monitorizarea produselor pescărești pot fi considerate echivalente cu cele stabilite în Directiva 91/493/CEE;
întrucât „Ministère de la pêche et des transports maritimes - Direction de l'océanographie et des pêches maritimes - Bureau du contrôle des produits halieutiques (MPTM-DOPM-BCPH)”, autoritatea competentă din Senegal, este în măsură să verifice în mod eficient aplicarea legislației aflate în vigoare;
întrucât procedura de obținere a certificatului de sănătate menționat la articolul 11 alineatul (4) litera (a) din Directiva 91/493/CEE trebuie să conțină, de asemenea, și definirea unui model de certificat, cerințele minime privind limba (limbile) în care trebuie să fie întocmit acesta și calitatea persoanei împuternicite să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești ar trebui să fie aplicat un marcaj care să conțină numele țării terțe și numărul autorizației unității și a navei frigorifice de origine;
întrucât, în conformitate cu articolul 11 alineatul (4) litera (c) din Directiva 91/493/CEE, trebuie să se întocmească o listă a unităților și a navelor frigorifice autorizate; întrucât acea listă trebuie să fie întocmită pe baza unei comunicări transmise Comisiei de către MPTM-DOPM-BCPH; întrucât MPTM-DOPM-BCPH trebuie să asigure conformitatea cu dispozițiile stabilite în acest scop la articolul 11 alineatul (4) din Directiva 91/493/CEE;
întrucât MPTM-DOPM-BCPH a dat asigurări oficiale privind conformitatea cu normele prevăzute de capitolul V din anexa la Directiva 91/493/CEE și privind îndeplinirea cerințelor echivalente cu cele stabilite în directiva respectivă pentru autorizarea unităților și a navelor frigorifice;
întrucât măsurile prevăzute de prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Ministère de la pêche et des transports maritimes - Direction de l'océanographie et des pêches maritimes - Bureau du contrôle des produits halieutiques (MPTM-DOPM-BCPH)” este recunoscut ca fiind autoritatea competentă din Senegal pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești și de acvacultură originare din Senegal trebuie să îndeplinească următoarele condiții:
1.
fiecare transport trebuie să fie însoțit de un certificat de sănătate în original, numerotat, completat corespunzător, semnat și datat, constând dintr-o singură filă, în conformitate cu modelul din anexa A;
2.
produsele trebuie să provină de la unitățile sau navele frigorifice autorizate enumerate în anexa B;
3.
cu excepția produselor pescărești în vrac congelate și destinate fabricării produselor alimentare conservate, toate ambalajele trebuie să aibă marcat cu litere rezistente la ștergere cuvântul „Senegal” și numărul autorizației unității sau a navei frigorifice de origine.
Articolul 3
(1) Certificatul menționat la articolul 2 punctul 1 trebuie să fie întocmit în cel puțin o limbă oficială a statului membru în care sunt efectuate controalele.
(2) Certificatul trebuie să conțină numele, calitatea și semnătura reprezentantului al „Ministère de la pêche et des transports maritimes - Direction de l'océanographie et des pêches maritimes - Bureau du contrôle des produits halieutiques (MPTM-DOPM-BCPH)”, precum și ștampila oficială a acestuia, într-o culoare diferită de cea a altor mențiuni de pe certificat.
Articolul 4
Prezenta decizie se adresează statelor membre.
Adoptată la Bruxelles, 30 mai 1996.